Net een in hof ná 6 se vlammedoodLede van die gemeenskap buite die Mecklenburg-landdroshof in Limpopo. Foto: Verskaf Net een van die vyf verdagtes wat in hegtenis geneem is nadat ŉ bus vol mynwerkers Maandagaand met opset aan die brand gesteek is en ses mense doodgebrand het, het Donderdag in die Mecklenburg-landdroshof in Limpopo verskyn. Brig. Motlafela Mojapelo, woordvoerder van die polisie, het gesê Kgaogelo Moime (29), wat Dinsdag in Balotsaneng in hegtenis geneem is, het in die beskuldigdebank verskyn op ses aanklagte van moord, poging tot moord en opsetlike saakbeskadiging. Die saak is tot 12 April uitgestel. Moime se vier medebeskuldigdes sal Vrydag in die Praktiseer-landdroshof in Tubatse op dieselfde aanklagte verskyn. Maroela Media het vroeër berig die voorval het by die Driekop-busstasie buite Burgersfort plaasgevind waar mynwerkers opgelaai is om hul aandskof te begin. Die bus het omstreeks 20:00 by die stasie stilgehou toe twee onbekende verdagtes in die bus geklim het. Die verdagtes het ŉ vlambare vloeistof in die bus uitgegooi, dit aan die brand gesteek en vinnig uitgespring. Die hele bus het onmiddellik vlam gevat met ongeveer 50 mense daarin. Van die passasiers kon daarin slaag om deur die vensters te ontsnap, maar ses mense het in die bus doodgebrand. Altesaam 28 mense is met brandwonde na ŉ hospitaal gehaas. Volgens Mojapelo kan nog inhegtenisnemings moontlik volg.